User talk:སག་སྟེང་།

༄༅། །དགེ་བཤེས་ངག་དབང་དགེ་འདུན་གྱི་སྐུ་ཚེ་སྟོད་ཀྱི་རྣམ་ཐར་དང་མཛད་ཆའི་སྐོར་སྙིང་བསྡུས།

དགེ་བའི་བཤེས་གཉེན་ནི་ལོ་རྟགས་ཡོས་ཡིན་ལ། སྤྱི་ལོ་1962 ལོར་སག་སྟེང་ཡུལ་དུ་ཡབ་ངག་དབང་དོན་གྲུབ་དང་། ཡུམ་བློ་བཟང་གིས་ཀྱི་སྲས་སུ་འཁྲུངས།།

གཞོན་ནུར་ཡབ་ལ་རབ་ཏུ་འབྱུང་རྒྱུའི་སྐོར་ཞུས་པར། ཡབ་ནས་དགའ་ལྡན་དགོན་པོ་གཏོང་རྒྱུ་དང་ཀླུ་འབུམ་ཁང་ཚན་ལ་འགྲོ་དགོས་པའི་སྐོར་གསུངས་ནའང་། ལས་དབང་གིས་སྤྱི་ལོ་1983 ལོར། མོན་ཡུལ་རྟ་ངབང་བརྒྱུད་ནས་སེ་རར་ཕེབས་ནས་བྲ་ཏི་རྒན་ཐུབ་བསྟན་བཟོད་པའི་ཁ་ཐེག་འོག སེར་བྱེས་མཁན་པོ་ངག་དབང་ལེགས་ལྡན་སྐུ་མདུན་ནས་རབ་ཏུ་འབྱུང་ཏེ་སེར་བྱེས་གྲྭ་ཚང་གི་ཆོས་སྐོར་བཞུགས།།

དཔེ་ཁྲིད་དགེ་རྒན་དུ་ཏྲེ་ཧོར་དགེ་བཤེས་བློ་དགའ་དང་། རྒན་པདྨ་རྒྱལ་མཚན། རྒན་བཀྲ་ཤིས་ཚེ་རིང་བཅས་བསྟེན་ནས་ཚོགས་ཆོས་སློབ་གཉེར་ཚུལ་བཞིན་གནང་བ་ཡིན།།

ལོ་དེར་༸གོང་ས་མཆོག་རྒྱུད་སྨད་གྲྭ་ཚང་ཕེབས་ནས་སྦས་དོན་ཀུན་གསལ་གསུང་ཆོས་གནང་བ་དང་སྟབས་བསྟུན་དགེ་ཚུལ་གྱི་སྡོམ་པ་ཞུས།།

སྤྱི་ལོ་1987ལོར་༸གོང་ས་མཆོག་གི་སྐུ་མདུན་ནས་སེ་ར་ཐེག་ཆེན་གླིང་ཚོགས་ཆེན་བསྙེན་པར་རྫོགས་པ་དགེ་སློང་གི་སྡོམ་པ་ནོད།།

སྤྱི་ལོ་1990 ཐམ་པའི་ལོ་ནས་རང་ཉིད་སློབ་གཉེར་བྱས་པ་དང་སྦྲགས། དགེ་ཕྲུག་ཏུ་མོན་ཡུལ་མཁར་སྟོད་ནས་ཚེ་རོང་བཀྲ་ཤིས། 1992ལོར་ ཨོ་རྒྱན་གླིང་ནས་བྱམས་པ་སྐལ་བཟང་། 1994 ལོར་ རིག་འཛིན་བསྟན་པ་དང་སངས་རྒྱས་ངག་དབང་། སག་སྟེང་ནས་བྱམས་པ་བསྟན་འཛིན་སོགས་དགེ་ཕྲུག་མང་དག་ཅིག་བདག་ཉར་གྱིས་སློབ་སྦྱོང་གནང་།།

དགེ་ཕྲུག་ལ་ཤག་གི་དཀའ་ངལ་གྱིས་སྤྱི་ལོ་1999 ལོར་ཁང་མིག་གཉིས་ཅན་གྱི་རྫ་ཁང་གྲྭ་ཤག་གསར་པ་སྐྲུན་ནས་དགེ་ཕྲུག་མང་པོར་སློབ་སྦྱོང་དང་མཐུན་རྐྱེན་སྐྲུན། །

གྲྭ་ཚང་གི་ལས་ཁུར་དུ་ཆབ་རིལ་ལོ་གཅིགདང་། ཤིང་དཔར་ཁང་ངུ་ལོ་གཅིག་ཞབས་ཕྱིས་ཞུས། ཁང་ཚན་གྱི་ལས་ཁུར་དུ་ཁང་ཚན་དགེ་རྒན་བཞེངས།།

སྤྱི་ལོ་2002ལོར་གྲྭ་ཚང་དུ་ཚོགས་རམས་དགེ་བཤེས་མཚན་རྟགས་དང་གཏོང་སྒོ་ཕུལ། ལོ་དེར་དཔལ་ལྡན་སྨད་རྒྱུད་གྲྭ་ཚང་དུ་རྒྱུད་ཀྱི་འཆད་ཉན་ལ་བཞུགས།།

སྤྱི་ལོ་2008ལོར་གྲྭ་ཚང་རིན་པོ་ཆེ་ནས་ མོན་ཡུལ་འཇམ་དབྱངས་ཆོས་འཁོར་གླིང་དུ་ཕྱག་མཛོད་ལས་ཡུན་ལོ་ངོ་གསུམ་གྱི་རིང་བསྐོས་བཞགས་གནང་བར། ཕྱག་མཚོད་དང་དགེ་སྒོས་གཅིག་ཅོག་ཐོག་གང་ནུས་ཀྱི་འགྲིག་ལམ་གཟིགས་རྒྱུ་དང་ཕྱག་མཛོད་ལས་ཁུར་བཞེས། སྐབས་དེར་ལས་རོགས་ཕྱག་མཛོད་ལས་རོགས་བྱ་རྒན་བསྟན་འཚིན་ནོ་བུ་དང་། ཧ་རྒན་ཐུབ་བསྟན་དབང་ཕྱུག་ལས་རྣམ་གཉིས་ཡིན། ངོ་ལོ་གསུམ་དང་ཟླ་བ་ལྔའི་རིང་ཞབས་ཕྱིས་ཞུས་ལས་བྱེས་གསར་རྙིང་རྩིས་ལེན་སྐབས་སྒོར་འབུམ་བདུན་རྩིས་ལེན་ལ། རྩིས་སྤྲོད་སྐབས་སུ་སྒོར་དྲུག་འབུམ་ཐམ་པ་རྩིས་འབུལ་ཞུ་ཐུབ་པ་བྱུང་། གྲྭ་འབོར་བརྒྱ་ཙམ་ཡོད་ལ་ཚོགས་ཆོས་སློབ་གཉེར་གཏན་ཆགས་ཚུགས་ཐུབ་པ་བྱུང་། མ་ཟད་༸གོང་ས་མཆོག་ཞབས་སོར་འཁོད་ལ་སློབ་མ་རྣམས་རྩོད་རྒྱུགས་འབུལ་ཐུབ་བྱུང་། ས་ཆེན་༸གོང་མ་རིན་པོ་ཆེ། སེར་བྱེས་མཁན་པོ་བློ་བཟང་དཔལ་ལྡན་མཆོག མཁན་པོ་བློ་བཟང་བདེ་ལེགས། ཟམ་དོང་རིན་པོ་ཆེ། བྱ་མདོ་རིན་པོ་ཆེ་སོགས་སྐྱེས་ཆེན་དུ་སྤྱན་འདྲེན་ཐུབ་པ་སོགས་ལས་དོན་ཕུན་སུམ་ཚོགས་པ་བྱུང་།།

མདོར་ན། རབ་ཏུ་མ་བྱུང་སྔོན་སྲས་མ་དང་བཟང་གནག་རྫི་བྱས་ནས་སྡོད་ལ། གུང་ལོ་ཉི་ཤུ་མཚམས་ནས། རབ་ཏུ་བྱུང་ཏེ་གཞུང་ཆེན་དཀའ་པོད་ལྔ་ལ་གསན་བསམ་གནང་ཏེ་དགེ་བཤེས་མཚན་གནས་བཞེས།།

སྐུ་ཚེའི་ནང་ལ་ཆོས་འབྲེལ་ཞུས་པའི་བླ་མ་ནི། གོང་དུ་སྨོས་པ་དག་དང་། བཀའ་དྲིན་གསུམ་ལྡན་གྱི་བླ་མ་༸གོང་ས་ཆེན་པོའི་དབུས། སྐྱབས་རྗེ་སྤ་ནངས་རིན་པོ་ཆེ། ཆོས་ལྡན་རིན་པོ་ཆེ། རྒྱུད་སྨད་མཁན་ཟུར་ཨོ་རྒྱན་ཚེ་བརྟན། རྒྱུད་སྨད་དགའ་ལྡན་རྒན་སྐྱོར་དཔོན། ཟམ་དོང་རིན་པོ་ཆེ། གུ་རུ་རིན་པོ་ཆེ། སློབ་དཔོན་པདྨ་རང་གྲོལ་སོགས་སོ།། །།

ཤཱཀྱའི་དགེ་སྦྱོང་ བྱམས་པ་བསྟན་འཛིན་གྱི་བགྱིས་པ་དགེའོ།།